CELEX: 32022D0482
Language: lt
Date: 2022-03-16 00:00:00
Title: Komisijos įgyvendinimo sprendimas (ES) 2022/482 2022 m. kovo 16 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Fur Free Europe“ („Kailiams Europoje – ne“) (pranešta dokumentu Nr. C(2022) 1530) (Tekstas autentiškas tik anglų kalba)

2022 3 25   
               
               
                  LT
               
               
                  Europos Sąjungos oficialusis leidinys
               
               
                  L 98/82
               
            
         KOMISIJOS ĮGYVENDINIMO SPRENDIMAS (ES) 2022/482
         2022 m. kovo 16 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Fur Free Europe“ („Kailiams Europoje – ne“)
         
            
               (pranešta dokumentu Nr. C(2022) 1530)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2022 m. sausio 25 d. Komisijai pateiktas prašymas užregistruoti Europos piliečių iniciatyvą „Kailiams Europoje – ne“;
                  
               
                     (2)
                  
                  
                     iniciatyvos priede organizatorių nurodyti iniciatyvos tikslai – „pasiekti, kad visoje ES būtų uždrausta: a) laikyti ir žudyti gyvūnus vien tik arba daugiausia dėl jų kailio; b) ūkiuose užaugintų gyvūnų kailį ir gaminius, kuriuose yra tokio kailio, pateikti ES rinkai“;
                  
               
                     (3)
                  
                  
                     priede ir papildomame dokumente pateikiama išsamesnės informacijos apie iniciatyvos dalyką, tikslus ir aplinkybes – nurodomos ir išsamiai išdėstomos priežastys, dėl kurių gyvūnų auginimas dėl kailio turi būti nutrauktas. Organizatoriai teigia, kad gyvūnų auginimas dėl kailio pats savaime yra žiaurus, nes didžioji dauguma kailinių gyvūnų vis dar yra iš esmės laukiniai, ir kad didžioji dauguma Sąjungos piliečių nori, kad gyvūnų auginimas dėl kailio būtų uždraustas. Gyvūnų auginimas dėl kailio kelia pavojų gyvūnų ir žmonių sveikatai, taip pat vietinei biologinei įvairovei. Organizatoriai nurodo, kad kai kurios valstybės narės jau imasi iniciatyvų, kuriomis siekiama panaikinti kailių gamybą nacionaliniu lygmeniu. Tačiau dėl šių nacionalinių skirtumų iškraipoma Sąjungos vidaus rinka, todėl, jų nuomone, absoliutus draudimas visoje ES pagal SESV 114 straipsnį yra pagrįstas. Organizatoriai taip pat teigia, kad Sąjungoje neturėtų būti leidžiama prekiauti ūkiuose išaugintų gyvūnų kailiais ir gaminiais, kuriuose yra tokio kailio;
                  
               
                     (4)
                  
                  
                     kadangi iniciatyvos tikslais – visoje ES uždrausti gyvūnų auginimą dėl kailio ir prekybą kailiais – siekiama pagerinti vidaus rinkos veikimą, Komisija pagal Sutarties 114 straipsnį turi įgaliojimus pateikti teisės aktų pasiūlymus. Be to, kalbant apie tikslą visoje ES uždrausti gyvūnų auginimą dėl kailio, Sutartims įgyvendinti reikalingas Sąjungos teisės aktas gali būti priimtas dėl SESV 43 straipsnio 2 dalyje nurodytų nuostatų, kurių reikia bendros žemės ūkio politikos tikslams pasiekti;
                  
               
                     (5)
                  
                  
                     dėl tų priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (6)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
                  
               
                     (7)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (8)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (9)
                  
                  
                     todėl iniciatyva „Kailiams Europoje – ne“ turėtų būti užregistruota;
                  
               
                     (10)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos yra įvykdytos, nereiškia, kad Komisija kokiu nors būdu patvirtina faktinį iniciatyvos turinio tikslumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Kailiams Europoje – ne“ užregistruojama.
         
         
            2 straipsnis
            Šis sprendimas skirtas piliečių iniciatyvos „Kailiams Europoje – ne“ organizatorių grupei, kuriai kaip kontaktiniai asmenys atstovauja Elise FLEURY ir Agnese MARCON.
         
         
            Priimta Briuselyje 2022 m. kovo 16 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.